Loerie hou boerekermis | News24
Loerie hou boerekermis
Die Oos-Kaap Boerboelklub kom spog vanjaar met hul top-boerboele by die NG Kerk Loerie se boerekermis. Foto: VERSKAF
AL hou mense hulle hoe deftig, op 'n kermis voel die meeste weer kind.
Die geur van kaneel op pannekoek, ryk vleisjafels en basaarpoeding maak die gewilde NG Kerk Loerie se boerekermis op 16 April vanaf 09:00 by die bekende Nartjiefeesterrein in Loerie 'n feesplek wat u nie wil misloop nie.
Vanjaar is daar iets vir diereliefhebbers, veral vir die wat versot is op grootpotige, natsnoet man-se-beste-maat met 'n stamboom wat aan koninklikes herinner. Die Oos-Kaap Boerboelklub spog vanjaar met hul top-boerboele. Dié spogdiere is tussen ses weke en 18 maande oud.
Later die dag raak dinge vuurvarm wanneer lede van Working on Fire 'n demonstrasie gaan lewer.
Basaargangers gaan smul aan dekadente eetgoed, ontbyt, pannekoek, spitbraairolle, wors, roosterkoek, poeding, fyngebak - alles voorberei deur die NG Kerk se voorste "sjefs".